
Az Eichmann-per, mint a Holokauszt bizonyítéka

A dolgozat alapgondolata az Adolf Eichmann elleni per, amelynek kapcsán kitérek a holokausztra, az izraeli titkosszolgálatra, a per előkészületeire, a tárgyalás egész menetére, illetve az azt követő ítéletre.
A témaválasztás egyik oka, hogy a holokauszt 70. évfordulóját tartották idén. A holokauszt nem csak az emberiség, hanem a magyarság és Európa tragédiája is. A bűnökkel való szembenézés pedig fontos momentum, ezért is esett a választás a téma feldolgozására.
A dolgozat bibliográfiai forrásainak fő részét az Állambiztonsági Szolgálatok Történeti Levéltárában végzett kutatások teszik ki, amelyek könyvekkel, sajtóanyaggal és elektronikus forrásokkal lettek kibővítve a dolgozat teljessége érdekében.
A per során a világ bepillantást nyerhetett egy nép kiirtásának technikai rejtelmeibe. Az eseményeket az emberi részletek tették valóssá. A tárgyalás rámutatott a szabad világ súlyos tétlenségére is.
Az Eichmann-per kimeríthetetlen történelmi kutatások részévé és a zsidó történelem meghatározó pontjává vált. A per legmélyebb dimenziója, hogy Izrael államban folytatták le, amelyet mindössze 13 évvel a tárgyalás előtt alapítottak. Itt feltehető a kérdés, ha már 1944-ben is létező állam lett volna Izrael, vajon képes lehetett volna enyhíteni vagy megakadályozni a zsidó nép likvidálását és megsemmisítését?
A per fontos szerepet játszott abban is, hogy felébressze a holokauszt iránti érdeklődést, illetve szembeszálljon a holokauszttagadók körével. Sokan a mai napig tagadják, hogy megtörtént a zsidó származású nép haláltáborokban történő megsemmisítése. Azonban az Eichmann-per, a tárgyalás egész menete, a tanúvallomások, és főként Adolf Eichmann saját vallomásai megcáfolhatatlanná teszik a történteket. A holokauszt a történelem egyik legjobban dokumentált tragédiája. Az „Auschwitz-hazugságot” emlegetőket a koronatanú, maga Adolf Eichmann cáfolja emlékirataival és kétségbevonhatatlanul bebizonyítja az „Endlösung” tényét.
A mérhetetlen anyag azonban még mindig nincs teljes egészében feldolgozva a szaktudósok által. A szakmai közvélemény nem fókuszált kellőképpen az új kutatási irányvonalakra és nem tárta fel a holokauszt-kutatás új, eddig ismeretlen forrásait. A téma fontossága megkívánja a további kutatásokat, amely alapján komplexebbé válna az eddigi ismeretanyag összegzése és a következtetések levonása.



